Vrou (50) in huis geskiet | Maroela Media
'n 50-jarige vrou het ernstige beserings opgedoen toe sy by haar huis in Malvern in Queensburgh aan die Suidkus in die maag geskiet is.
Lt.kol. Thulani Zwane, provinsiale polisiewoordvoerder van KwaZulu-Natal, het Donderdag aan Maroela Media gesê die vrou is Woensdag omstreeks 20:30 deur onbekende verdagtes in haar huis in Parkstraat oorval en geskiet.
Paramedici van Rescue Care Paramedics het die vrou op die toneel gestabiliseer en met 'n ambulans na 'n nabygeleë hospitaal geneem vir verdere behandeling.
"Die motief vir die aanval is in dié stadium onbekend en word ondersoek. Die Malvern-polisie ondersoek 'n saak van poging tot moord. Niemand is nog in verband met die voorval in hegtenis geneem nie," het Zwane gesê.